**Ernest Denis** (\* 3. január 1849, Nîmes, Francúzsko – † 5. január 1925, Paríž) bol francúzsky slavista, historik a univerzitný profesor. Podporoval snahy o vyslobodenie Čechov a Slovákov z Rakúsko-Uhorska a vznik ich spoločného štátu.

Štúdium
-------

Vyštudoval zemepis a dejepis na pedagogickom École normale supérieure v Paríži (1867 – 1870). Zúčastnil a prusko-francúzskej vojny a obrany Paríža. V rokoch 1872 – 1875 absolvoval študijný pobyt v Prahe (češtinu ho učil Jaroslav Vrchlický). Zo slovanských jazykov ovládal ešte bulharčinu, ruštinu a poľštinu. Docentúru získal v roku 1878, profesúru v roku 1905 (profesor najnovších a súčasných dejín na Sorbonne).

Vedecké pôsobenie
-----------------

Jeho pôsobenie ako historika a slavistu začínalo bohemistikou. V duchu Palackého sa venoval českým dejinám po roku 1526, J. Husovi (Hus et la guerre des hussites). Viacero prác venoval predbhielohorskému a pobielohorskému obdobiu pričom objasňoval príčiny zániku českej štátnosti. Pri slovakistických prácach čerpal z českých pramenov, čo jeho pozície približovalo k čechoslovakizmu. Venoval sa dejinám južných Slovanov a Rusov. V roku 1920 založil doteraz existujúci slavistický ústav Institut d'études slaves. V šesťzväzkovom kolektívnom diele *L’Histoire générale du IVe siècle à nos jours* písal kapitoly o dejinách slovanských národov (od najstarších čias po 16. storočie), pričom využíval výsledky bádania slovanských vzdelancov.

Druhá oblasť jeho vedeckého záujmu boli dejiny Nemecka a francúzsko-nemeckých vzťahov. Vycházal pritom z francúzskych národných záujmov, hoci sa usiloval o mravné hodnotenie, psychologizáciu a biografický záber.

Bol konzultantom Heleny Turcerovej-Devečkovej pri jej dizertačnej práci o Ľudovítovi Štúrovi.

Vzťah k Čechom, Slovákom a vznik Česko-Slovenska
------------------------------------------------

Denis (spolu s inými francúzskymi vedcami ako Louis Léger a Louis Eisenmann) už pred prvou svetovou vojnou informoval západnú verejnosť o situácii Rakúsko-Uhorsku.:31 Počas prvej svetovej vojny podporoval publicistickými príspevkami rozbitie Rakúsko-Uhorska a vznik česko-slovenského štátu (napr. v roku 1916 napísal: „Otázka Slovenska má tudiž význam evropský a zachránění slovenského kmene jest jednou z podmínek slobody světa, jedině jejich spojení s Čechy dovolí utvoření státu dosti silného, aby mohli zatarasiti cestu pangermánským choutkám.":182). V roku 1915 svojimi kontaktami pomohol Edvardovi Benešovi k nadviazaniu stykov s členmi francúzskej vlády.:59 Založil a niekoľko rokov editoval časopisy *La Nation Tchèque* a *Le Monde Slave*. Zúčastňoval sa diskusií o vymedzení hraníc budúceho Česko-Slovenska.:149-150

Ocenenia
--------

V roku 1903 sa stal rytierom Čestnej légie, v roku 1904 mu udelili zlatú záslužnú medailu Prahy.

Zdroje
------

1. 1 2  Denis, Ernest. In:  *Encyklopédia Slovenska*. 2. nezm. vyd. Zväzok I. A – D. Bratislava : Veda, 1985. 624 s. S. 498.
2. ↑  Denis, Ernest. In:  *Encyclopaedia Beliana*. 1. vyd. Bratislava : Encyklopedický ústav SAV; Veda, 2003. 702 s. ISBN 80-224-0761-5. Zväzok 3. (Č – Eg), s. 292.
3. 1 2 3 4  DENIS, Ernest. In:  *Biografický lexikón Slovenska*. Zväzok II C – F. Martin : Slovenská národná knižnica; Národný biografický ústav, 2004. 696 s. ISBN 80-89023-44-4. S. 232 – 233.
4. ↑   *Dejiny Slovenska*. Ed. Samuel Cambel. Vyd. 1. Zväzok IV : (od od konca 19. stor. do roku 1918). Bratislava : Veda, 1986. 536 s. S. 281.
5. 1 2  DEJMEK, Jindřich, a kol. *Československo : dějiny státu*. 1. vyd. Praha : Libri, 2018. 951 s. ISBN 978-80-7277-572-9.
6. 1 2  HRONSKÝ, Marián. *Trianon : vznik hraníc Slovenska a problémy jeho bezpečnosti (1918 – 1920)*. 1. vyd. Bratislava : Veda, 2011. 685 s. ISBN 978-80-224-1183-7.

Ďalšia literatúra
-----------------

* CHROBÁK, Tomáš; OLŠÁKOVÁ, Doubravka. *Ernest Denis*. [Praha] : Eva - Milan Nevole, [2003?]. 197 s.
* FERENČUHOVÁ, Bohumila. *Francúzsko a slovenská otázka 1789 – 1989*. 1. vyd. Bratislava : Veda, 2008. 492 s. ISBN 978-80-224-1038-0.

Iné projekty
------------

Commons
* Spolupracuj na Commons Commons ponúka multimediálne súbory na tému **Ernest Denis**

Externé odkazy
--------------

* Slovenská akadémia vied si pripomína 100 rokov od smrti Ernesta Denisa

Autoritné údaje: * abART: 36934
* BnF: 12056345q
* GND: 128384212
* ISNI: 0000000108815720
* LCCN: n83215166
* NK ČR: jn19981000633
* SNK: 165041
* VIAF: 27085930
* WorldCat: lccn-n83215166